Campanya de ciència ciutadana a l´entorn de la desembocadura del Serpis
24 setembre 2019

## Campanya de ciència ciutadana a l´entorn de la desembocadura del Serpis24 setembre 2019Última actualització: 14 juliol 2025

![](../gestion/img/_AO_7686-copia.jpg)  
  

La **regidora de Gestió Responsable del Territori, Alícia Izquierdo**, acompanyada de la representant de la **Plataforma Ciutadana per la Defensa del Riu Serpis, Virginia Garófano**, ha presentat la campanya de ciència ciutadana per a la neteja de la desembocadura del Serpis, la platja dels Marenys de Rafalcaid i les dunes de la platja de Venècia, que la plataforma, en nom l’ONG SEO Birdlife, hi desenvoluparà el dissabte 5 d’octubre, de 9 a 12 h.

_“Estem molt contents del treball de la plataforma i que duga a Gandia SEO Birdlife, una de les cinc ONG’s ambientalistes més importants del món. Són molt necessàries aquestes campanyes de conscienciació i potenciació de l’entorn marí, amenaçat per l’acció humana, fins i tot en xicotetes accions com llençar deixalles al riu o no fer una gestió responsable dels residus que generem”,_ ha destacat Izquierdo.

SEO Birdlife, en aliança amb Ecoembes, realitza al nostre territori una campanya específica per a entorns marins. _“Serà un experiència divertida, que es pot fer en família, i amb la qual coneixerem més sobre l’entorn del Serpis, el seu estat ecològic i farem conscienciació ciutadana sobre tots els residus que produïm i llancem al medi natural sense pensar-ho_”, ha explicat Garófano. També s’hi crea coneixement científic al voltant del tipus i la quantitat de residus que s’hi recullen. Els resultats formaran part d’un informe global.

L’activitat s’iniciarà a les 9 h, al costat de la posta de Creu Roja en la platja dels Marenys de Rafalcaid. És gratuïta i familiar, però cal inscripció prèvia per tal de planificar el material i l’assegurança, omplint el següent formulari: [https://forms.gle/33DPfsP5vKLFPfvA6](https://forms.gle/33DPfsP5vKLFPfvA6). Més informació: 91 434 09 10 / [fgarcia@seo.org](mailto:fgarcia@seo.org).

L’Ajuntament hi ha col·laborat amb la tramitació dels permisos davant la demarcació de Costes, proporcionant un camió per a la recollida de residus i llimonada ecològica per als assistents.